חוק הביטוח הלאומי (תיקון מס' 223 - הוראת שעה), התשפ"א-2021
הצעת חוק ממשלתית, הכנסת ה-23
פורסם: ספר החוקים, חוברת 2895, עמ' 270, 2021-01-12T00:00:00+02:00
התיקון לחוק קובע כי מבוטחת שהיתה זכאית לדמי אבטלה וילדה בתקופה שמיום 1.8.2020 ועד תום תקופת הזכאות המיוחדת לדמי אבטלה עקב משבר הקורונה, תהיה זכאית לדמי לידה בהתאם לתנאים שבחוק הביטוח הלאומי למרות שהרתה בזמן שכבר לא עבדה.

עוד קובע התיקון לחוק כי מי שהיתה זכאית לדמי אבטלה וילדה בתקופה שמיום 1.3.2020 ועד תום תקופת הזכאות המיוחדת לדמי אבטלה עקב משבר הקורונה, תהיה זכאית לתשלום מיוחד, בסכום דמי האבטלה שהיתה זכאית להם אילו לא ילדה, במשך 15 שבועות מיום הלידה, למעט בפרק הזמן שבו היא זכאית לדמי לידה. נקבע כי הוראה זו תחול גם לעניין הורה מאמץ, הורה מיועד והורה במשפחת אומנה.

תשלומים לפי ההוראות האמורות ישולמו לא לפני 12.3.2021 ואוצר המדינה ישפה את המוסד לביטוח לאומי על ההוצאות הכרוכות בביצועם.

כמו כן, החוק קובע כי עובדת עצמאית שילדה בתקופה שמיום 1.8.2020 ועד תום תקופת הזכאות מיוחדת לדמי אבטלה עקב משבר הקורונה, תוכל להביא בחשבון לענין קביעת דמי הלידה המגיעים לה, את הכנסותיה ברבע שנה בשנת 2019, בשנת 2020 או בשנת הלידה, לפי הסכום הגבוה מביניהם.